Εταιρεία Κοινωνικής Δράσης και Πολιτισμού
ΚΟΙΝΟ_ΤΟΠΙΑ  www.koinotopia.gr

ΔΕΛΤΙΟ ΤΥΠΟΥ
6 Οκτωβρίου 2026

Η ανθρωπιστική κρίση στο Νεπάλ 
και η έμπρακτη αλληλεγγύη της Κοινο_Τοπίας

Το πρωί της 26ης Αυγούστου 2026, ένα τμήμα παγετώνα σε υψόμετρο περίπου 5.200 μέτρων στα Ιμαλάια αποκολλήθηκε και κατέρρευσε, προκαλώντας μια από τις πιο βιβλικές φυσικές καταστροφές των τελευταίων ετών. Η κατάρρευση αυτή απελευθέρωσε τεράστιους όγκους πάγου και βράχων, δημιουργώντας έναν ορμητικό χείμαρρο από λάσπη και φερτά υλικά. Οι φονικές πλημμύρες που ακολούθησαν σάρωσαν τα πάντα στο πέρασμά τους, ισοπε- δώνοντας ολόκληρα χωριά, καταστρέφοντας κρίσιμες υποδομές και βυθίζοντας το Νεπάλ σε μια πρωτοφανή ανθρωπιστική κρίση με εκατοντάδες νεκρούς και χιλιάδες εκτοπισμένους.
Ανταποκρινόμενοι άμεσα σ’ αυτό το κάλεσμα βοήθειας, η οργάνωση αποφάσισε να διαθέσει από τις συνεισφορές των υποστηρικτών της το ποσό των 1.000€ το οποίο παρέδωσαν στις 21 Σεπτεμβρίου οι εκπρόσωποι της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr Σταύρος Φραγκάκης και Χρύσα Προύσαλη, στον εκπρόσωπο του Ερυθρού Σταυρού του Νεπάλ (NRCS), Sakun Kumar Joshi, Αναπληρωτή Διευθυντή του Τμήματος Ανθρωπιστικών Αξιών και Επικοινωνίας στην Κατμαντού, πρωτεύουσα του Νεπάλ. 
Η χειρονομία αυτή αποτελεί μια ουσιαστική πράξη αλληλεγγύης που στοχεύει στην άμεση ανακούφιση και την κάλυψη των πρώτων, πιο επειγουσών αναγκών των πληγέντων. Η επιλογή του Ερυθρού Σταυρού του Νεπάλ (επισυνάπτεται σχετική ευχαριστήριος επιστολή) ως αποδέκτη της δωρεάς εγγυάται ότι οι πόροι θα αξιοποιηθούν άμεσα, καθώς οι εθελοντές του βρίσκονται στην πρώτη γραμμή, διανέμοντας σκηνές, κουβέρτες, καθαρό νερό και είδη πρώτης ανάγκης στις απομονωμένες κοινότητες.
Η συγκεκριμένη πρωτοβουλία της Κοινο_Τοπίας αναδεικνύει την αξία της κοινωνικής συνείδησης και αποδεικνύει ότι η ανθρωπιά δεν γνωρίζει σύνορα. Σε περιόδους τέτοιων μεγάλων κρίσεων, η συλλογική δράση και η προσφορά, ακόμα και από μικρότερους οργανισμούς της κοινωνίας των πολιτών, μπορούν να κάνουν τη διαφορά ανάμεσα στην απόγνωση και την επιβίωση. 
Η τραγωδία στα Ιμαλάια υπενθυμίζει με τον πιο σκληρό τρόπο τις συνέπειες της κλιματικής κρίσης και της περιβαλλοντικής αποσταθεροποίησης που βιώνει ο πλανήτης. Παράλληλα, όμως, φέρνει στην επιφάνεια τα αντανακλαστικά της ανθρώπινης συμπόνιας. Η Κοινο_Τοπία, στέλνει ένα ηχηρό μήνυμα συμπαράστασης, αποδεικνύοντας ότι η αλληλεγγύη παραμένει το ισχυρότερο όπλο της ανθρωπότητας απέναντι στις φυσικές καταστροφές. Η αποκατάσταση των πληγεισών περιοχών θα απαιτήσει τεράστιες προσπάθειες και αυτή δεν είναι παρά μια συμβολική συμμετοχή.

